ประกาศกรมธุรกิจพลังงาน เรื่อง กำหนดลักษณะและคุณภาพของไบโอดีเซลประเภทเมทิลเอสเตอร์ของกรดไขมัน พ.ศ. 2550

ประกาศกรมธุรกิจพลังงาน
ประกาศกรมธุรกิจพลังงาน
เรื่อง
กำหนดลักษณะและคุณภาพของไบโอดีเซลประเภทเมทิลเอสเตอร์ของกรดไขมัน
พ.ศ.
๒๕๕๐
 

โดยที่เป็นการสมควรแก้ไขปรับปรุงการกำหนดลักษณะและคุณภาพของไบโอดีเซลประเภทเมทิลเอสเตอร์ของกรดไขมัน
เพื่อประโยชน์ในการกำกับดูแลคุณภาพของไบโอดีเซลสำหรับนำมาใช้ผสมน้ำมันดีเซล
และสร้างความเชื่อมั่นให้แก่ผู้บริโภค อาศัยอำนาจตามความในมาตรา ๒๕ วรรคหนึ่ง แห่งพระราชบัญญัติการค้าน้ำมันเชื้อเพลิง
พ.ศ. ๒๕๔๓ อธิบดีกรมธุรกิจพลังงาน ออกประกาศไว้ดังต่อไปนี้

ข้อ ๑ ประกาศนี้เรียกว่า ประกาศกรมธุรกิจพลังงาน
เรื่อง กำหนดลักษณะและคุณภาพของไบโอดีเซลประเภทเมทิลเอสเตอร์ของกรดไขมัน พ.ศ. ๒๕๕๐

ข้อ ๒[๑]
ประกาศนี้ให้ใช้บังคับเมื่อพ้นสิบห้าวันนับแต่วันประกาศในราชกิจจานุเบกษาเป็นต้นไป

ข้อ ๓ ให้ยกเลิกประกาศกรมธุรกิจพลังงาน เรื่อง
กำหนดลักษณะและคุณภาพของไบโอดีเซลประเภทเมทิลเอสเตอร์ของกรดไขมัน พ.ศ. ๒๕๔๘

ข้อ ๔ ประกาศนี้มิให้ใช้บังคับกับไบโอดีเซลประเภทเมทิลเอสเตอร์ของกรดไขมันที่จำหน่ายหรือมีไว้เพื่อจำหน่ายไปนอกราชอาณาจักร
โดยการขนส่งทางทะเล

ข้อ ๕ ภายใต้บังคับของข้อ ๑๑
ลักษณะและคุณภาพของไบโอดีเซลประเภทเมทิลเอสเตอร์ของกรดไขมันให้เป็นไปตามรายละเอียดแนบท้ายประกาศนี้
การเติมสารเติมแต่งในไบโอดีเซลประเภทเมทิลเอสเตอร์ของกรดไขมัน
ให้ผู้ค้าน้ำมันแจ้งขอความเห็นชอบและต้องได้รับความเห็นชอบจากอธิบดีกรมธุรกิจพลังงานก่อน
จึงจะดำเนินการได้

ข้อ ๖ ให้ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายไบโอดีเซลประเภทเมทิลเอสเตอร์ของกรดไขมัน
ยื่นแบบแจ้งเพื่อขอรับความเห็นชอบการจำหน่ายหรือมีไว้เพื่อจำหน่ายไบโอดีเซลประเภทเมทิลเอสเตอร์ของกรดไขมัน
พร้อมเอกสารประกอบต่ออธิบดีกรมธุรกิจพลังงานตามแบบ ธพ. ค ๔๐๖ ท้ายประกาศนี้

ข้อ ๗ เมื่ออธิบดีพิจารณาแล้วเห็นสมควรให้ความเห็นชอบการจำหน่ายหรือมีไว้เพื่อจำหน่ายไบโอดีเซลประเภทเมทิลเอสเตอร์ของกรดไขมันตามที่ผู้ค้าน้ำมันแจ้งแล้ว
กรมธุรกิจพลังงานจะออกหนังสือรับรองการให้ความเห็นชอบ ตามแบบ ธพ. ค ๔๐๗
ท้ายประกาศนี้
หนังสือรับรองการให้ความเห็นชอบตามวรรคหนึ่ง
ให้มีกำหนดระยะเวลาไม่เกินสามปีนับแต่วันที่ออก

ข้อ ๘ ผู้ค้าน้ำมันที่ได้รับความเห็นชอบให้จำหน่ายหรือมีไว้เพื่อจำหน่ายไบโอดีเซลประเภทเมทิลเอสเตอร์ของกรดไขมันตามข้อ
๗ ต้องปฏิบัติตามเงื่อนไข ดังนี้
(๑)
ผลิตหรือจำหน่ายไบโอดีเซลประเภทเมทิลเอสเตอร์ของกรดไขมัน ณ สถานที่ที่กำหนดไว้ในหนังสือรับรอง
(๒) ส่งบัญชีตามแบบ ธพ. ธ ๒๑๓ และแบบ ธพ. ค ๔๐๘
ท้ายประกาศนี้
เกี่ยวกับปริมาณของไบโอดีเซลประเภทเมทิลเอสเตอร์ของกรดไขมันที่นำเข้ามาในราชอาณาจักร
ซื้อ กลั่น ผลิต ได้มา จำหน่ายไปแล้ว และที่เหลืออยู่ในแต่ละเดือน
ต่อกรมธุรกิจพลังงาน ภายในวันที่สิบห้าของเดือนถัดไป
(๓)
ผู้ค้าน้ำมันที่ประสงค์จะทำการเปลี่ยนแปลงหรือเพิ่มเติม ชื่อ
สถานที่ตั้งสำนักงานแห่งใหญ่สถานที่ผลิต สถานที่จำหน่าย หรือรายละเอียดใดๆ
ที่ได้แจ้งหรือระบุไว้ในแบบแจ้งซึ่งได้รับความเห็นชอบแล้ว
ให้ทำหนังสือแจ้งต่อกรมธุรกิจพลังงาน ล่วงหน้าไม่น้อยกว่าสิบห้าวัน
ก่อนวันที่ประสงค์จะเปลี่ยนแปลงหรือเพิ่มเติม แล้วแต่กรณี
(๔) ผู้ค้าน้ำมันที่ประสงค์จะเลิกการผลิต
การจำหน่าย ไบโอดีเซลประเภทเมทิลเอสเตอร์ของกรดไขมัน
ให้ทำหนังสือแจ้งต่อกรมธุรกิจพลังงาน
ภายในสามสิบวันนับแต่วันที่เลิกการผลิตการจำหน่าย แล้วแต่กรณี

ข้อ ๙ การยื่นแบบแจ้งเพื่อขอรับความเห็นชอบตามข้อ
๖ ให้ยื่น ณ สถานที่ ดังต่อไปนี้
(๑) กรณีสถานประกอบการ
หรือสำนักงานแห่งใหญ่ตั้งอยู่ในกรุงเทพมหานคร
ให้ยื่นที่ศูนย์บริการจุดเดียวเบ็ดเสร็จ กรมธุรกิจพลังงาน
(๒) กรณีสถานประกอบการ หรือสำนักงานแห่งใหญ่ตั้งอยู่ในจังหวัดอื่นๆ
ให้ยื่นที่สำนักงานพลังงานภูมิภาค ที่กำกับดูแลในเขตรับผิดชอบจังหวัดนั้น
หรือสำนักงานพลังงานจังหวัด ณ จังหวัดที่สถานประกอบการตั้งอยู่

ข้อ ๑๐ ให้ผู้ค้าน้ำมันซึ่งอยู่ในข่ายที่จะต้องขอรับความเห็นชอบการจำหน่ายหรือมีไว้เพื่อจำหน่ายไบโอดีเซลประเภทเมทิลเอสเตอร์ของกรดไขมัน
ในวันที่ประกาศนี้มีผลใช้บังคับ
ยื่นแบบแจ้งขอรับความเห็นชอบการจำหน่ายหรือมีไว้เพื่อจำหน่ายไบโอดีเซลประเภทเมทิลเอสเตอร์ของกรดไขมันภายในหกสิบวันนับแต่วันที่ประกาศนี้มีผลใช้บังคับ

ข้อ ๑๑ ลักษณะและคุณภาพของไบโอดีเซลประเภทเมทิลเอสเตอร์ของกรดไขมันที่ผู้ค้าน้ำมันจำหน่ายหรือมีไว้เพื่อจำหน่ายดังต่อไปนี้
จะไม่เป็นไปตามที่กำหนดในรายละเอียดแนบท้ายประกาศนี้ก็ได้
แต่ผู้ค้าน้ำมันต้องแจ้งลักษณะและคุณภาพของน้ำมันดังกล่าวเฉพาะส่วนที่ไม่เป็นไปตามที่กำหนดในรายละเอียดแนบท้าย
เพื่อขอความเห็นชอบและต้องได้รับความเห็นชอบจากอธิบดีกรมธุรกิจพลังงานก่อน
(๑)
ไบโอดีเซลประเภทเมทิลเอสเตอร์ของกรดไขมันสำหรับการส่งออกไปนอกราชอาณาจักรนอกจากการขนส่งทางทะเล
(๒)
ไบโอดีเซลประเภทเมทิลเอสเตอร์ของกรดไขมันสำหรับการนำไปใช้กับยานพาหนะที่ส่งออกไปนอกราชอาณาจักร
(๓) ไบโอดีเซลประเภทเมทิลเอสเตอร์ของกรดไขมันสำหรับการนำไปใช้ในการอื่นนอกเหนือจากการใช้กับเครื่องยนต์ดีเซล
ทั้งนี้ให้รวมถึงไบโอดีเซลที่นำเข้ามาในราชอาณาจักรเพื่อวัตถุประสงค์นี้ด้วย
(๔)
ไบโอดีเซลประเภทเมทิลเอสเตอร์ของกรดไขมันสำหรับการนำไปใช้ตามโครงการหรือนโยบายของรัฐบาล
หรืองานวิจัย ทั้งนี้ให้รวมถึงไบโอดีเซลที่นำ
เข้ามาในราชอาณาจักรเพื่อวัตถุประสงค์นี้ด้วย
(๕)
ไบโอดีเซลประเภทเมทิลเอสเตอร์ของกรดไขมันที่ผู้ค้าน้ำ
มันซึ่งเป็นผู้ผลิตไบโอดีเซลนำเข้ามาในราชอาณาจักรสำหรับใช้เป็นวัตถุดิบในการผลิตไบโอดีเซล
หรือเพื่อจำหน่ายให้ผู้ผลิตไบโอดีเซล ตามวัตถุประสงค์นี้ด้วย
(๖)
ไบโอดีเซลประเภทเมทิลเอสเตอร์ของกรดไขมันสำหรับการจำหน่ายให้แก่ผู้ค้าน้ำมันซึ่งเป็นผู้ผลิตไบโอดีเซล
เพื่อนำไปใช้เป็นวัตถุดิบในการผลิตไบโอดีเซล
(๗)
ไบโอดีเซลประเภทเมทิลเอสเตอร์ของกรดไขมันสำหรับการจำหน่ายให้แก่ผู้ค้าน้ำมันเพื่อวัตถุประสงค์ตาม
(๑) (๒) (๓) และ (๔)

ข้อ ๑๒ การขอและการให้ความเห็นชอบตามข้อ ๕ วรรคสอง
ข้อ ๖ และข้อ ๑๑ ให้เป็นไปตามหลักเกณฑ์ วิธีการ
และเงื่อนไขที่อธิบดีกรมธุรกิจพลังงานกำหนด

ข้อ ๑๓ ประกาศนี้ไม่กระทบกระเทือนการให้ความเห็นชอบการเติมสารเติมแต่งในไบโอดีเซลประเภทเมทิลเอสเตอร์ของกรดไขมัน
หรือการให้ความเห็นชอบลักษณะและคุณภาพของไบโอดีเซลประเภทเมทิลเอสเตอร์ของกรดไขมัน
ที่ได้ให้ความเห็นชอบไปแล้วก่อนวันที่ประกาศนี้มีผลใช้บังคับ
และให้คงใช้ได้ต่อไปเท่าที่ไม่ขัดหรือแย้งกับประกาศนี้


ประกาศ
ณ วันที่ ๓๐ เมษายน พ.ศ. ๒๕๕๐
เมตตา
บันเทิงสุข
อธิบดีกรมธุรกิจพลังงาน
[เอกสารแนบท้าย]

๑.
รายละเอียดแนบท้ายประกาศกรมธุรกิจพลังงาน เรื่อง
กำหนดลักษณะและคุณภาพของไบโอดีเซลประเภทเมทิลเอสเตอร์ของกรดไขมัน พ.ศ. 2550
๒.
แบบแจ้งเพื่อขอรับความเห็นชอบการจำหน่ายหรือมีไว้เพื่อจำหน่ายไบโอดีเซลประเภทเมทิลเอสเตอร์ของกรดไขมัน
(แบบ ธพ. ค ๔๐๖)
๓.
หนังสือรับรองการให้ความเห็นชอบการจำหน่ายหรือมีไว้เพื่อจำหน่ายไบโอดีเซลประเภทเมทิลเอสเตอร์ของกรดไขมัน
(แบบ ธพ. ค ๔๐๗)
๔.
แบบแจ้งปริมาณน้ำมันเชื้อเพลิง ที่นำเข้ามาในราชอาณาจักร ซื้อ กลั่น ผลิต
ได้มา จำหน่าย และที่เหลืออยู่ (แบบ ธพ. ธ ๒๑๓)
๕.
แบบแจ้งปริมาณการจำหน่ายไบโอดีเซลประเภทเมทิลเอสเตอร์ของกรดไขมันให้กลุ่มลูกค้าภายในราชอาณาจักรจำแนกตามประเภทธุรกิจ
(แบบ ธพ. ค ๔๐๘)

(ดูข้อมูลจากภาพกฎหมาย)


























โสรศ/ผู้จัดทำ
๕ มิถุนายน
๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๖๒ ง/หน้า ๗/๒๓ พฤษภาคม ๒๕๕๐